Atturi Ewlenin: Blake Jenner, Will Brittain, Zoey Deutch, Ryan Guzman, Tyler Hoechler, J. Quinton Johnson. Direttur: Richard Linklater Ħin: 117 min. Distributur: E-One Films Maħruġ minn KRS Releasing Ċert. 15 Richard Linklater hu direttur metikoluż f'xogħlu, kapaċi jżomm kontroll sħiħ kif film għandu jiżviluppa, jagħfas ħafna fuq id-djalogu u ma jħallix l-azzjoni (meta hemm bżonnha) tiskappa l-limiti. L-aħħar xogħol tiegħu, Everybody Wants Some!! hi speċi ta' kummiedja kif grupp ta' ħbieb li, fil-libertà li jsibu ruħhom fiha kif ukoll fir-responsabbiltajiet tagħhom, meta m'għandhomx superviżjoni, jirreaġixxu. Ambjentat fil-ħajja ta' kulleġġ fis-snin tmenin, id-direttur stess stqarr li dan hu film awtobijografiku u forma ta' sequel spiritwali ta' Dazed And Confused (1993). Jake Bradford (Jenner), l-alter ego ta' Linklater stess, student ġdid, attraenti, xi ftit timidu, kważi mingħajr tattika mat-tfajliet, jasal fl-Università ta' Southeast Texas u, bil-mod u b'eżempji forsi mhux tajbin ta' sħabu – kollha plejers tat-tim tal-baseball tal-post, jaqbad il-passaġġ tiegħu għall-maturità. Hu jsib ruħu involut fix-xorb, tipjip tal-ħaxixa u xi party storbjuż kważi kull filgħaxija. Dan kollu erbat ijiem u nofs qabel jibdew il-klassijiet. Li kieku Linklater idderieġa National Lampoon's Animal House (1978), xogħol ieħor simili b'aktar furja u eċċessi, konna nistennew xi ħaġa simili għal Everybody Wants Some!! Dan il-film jiffoka sewwa fuq id-diskursati bejn il-ħbieb, l-attentati kif dawn l-atleti jirreaġixxu biex jaqbdu, ġieli mingħajr diffikultà, mat-tfajliet u anke sekwenzi qosra ta' vjolenza jew logħob aħrax bejniethom li anke joħroġ id-demm. Id-direttur ried juri li meta tkun eċċentriku u uniku kif topera hu punt ta' kburija u pass għaqli kif timpressjoni lis-sess oppost. L-andament forsi ma jolqotx mill-ewwel iżda, meta wieħed jaħseb fuqu wara, jissoponi li hemm ħafna iżjed x'wieħed jammira f'din il-produzzjoni b'kast mhux magħruf iżda li jidhru naturali ħafna fil-parti tagħhom.